  Анжелика Тихонова корреспондент 20-21-тӥ гудырикошконэ Удмуртие «Сюресэз йӧллы!» («Дорогу молоку!») огъяросси движенилэн VIII автопробегез вуоз. Со сярысь элькунысь Гурт возёсъя но сиён-юонъя министерстволэн пресс-службаез виортэ.  Автопробеге пыриськисьёс улосвылысьтымы каръёсы но ёросъёсы пыралозы, пӧртэм предприятиосын йӧл поттон но солэсь сиён-юонъёс лэсьтон ужен тодматскозы, удысысь валтӥсь ӧнерчиосын ужан амалъёсынызы люкиськозы, удысэз азинтон пумысен кенешозы. Со (Удмуртия – ред.) Россиысь одӥг улосвыл, кудӥз 1980-тӥ аръёс пумысен йӧл кысконзэ ялан будэтэ, арысь аре ватсэт возьматэ. Сыӵе югдурез ми нокытын ум чаклаське ни. Туннэ Удмуртия профицитъя 10 улосвылъёс пӧлы пыре, элькунлэн кулэяськонэзлэсь 300 сюрс тонналы тросгес йӧл кыске Екатерина Захарова, Йӧл вузпӧрез чакланъя The DairyNews центрысь валтӥсь аналитик   2019-тӥ ар кутсконысен Удмуртиын йӧл поттон 5,6 процентлы йылӥз. Туэ вить толэзь ӵоже шаерысьтымы гурт но фермер возёсъёс огъя 315 сюрс 700 тонна йӧл кыскизы. Кылем арысь та вакытэн ик ӵошатыса, со  16 сюрс 600 тонналы тросгес. Йӧл вузан но 7,3 процентлы будӥз но 268 сюрс 100 тоннаозь вуиз (кылем арын та дырлы 266 сюрс 300 тонна вал). 90 процентэз кыскем йӧл вузамын (кылем арынлэсь 1 процентлы тросгес). Эшшо одӥгез пусйымон вормон – туэ Удмуртия Россиысь улосвылъёс пӧлын нырысетӥез йӧллэсь лэсьтэм сиён-юонъёсты Китае эскерыса келяз Ми йӧл поттӥсь агрохолдингъёсын узыр ӧвӧл, озьы ке но шаерамы Россиысь 10 устоосыз переработчикъёс пӧлы пырись кык предприятиос ужало. Удмурт Элькунлэн ужан амалъёсыз, солэн чеберез, историез но йӧскалык аспӧртэмлыкез «Дорогу молоку!» автопробеге пыриськисьёслы одно ик тунсыко потозы Ольга Абрамова, Удмуртиысь гурт возёсъя но сиён-юонъя министрОльга Абрамовалэн верамезъя, та автопробеглы луыса элькунмы йӧл поттон удысэз юнматон понна выль партнёръёс шедьтыны малпа. Шаерамы выль технологиосты, пудо вордон удысын ужанъя тужгес усто амалъёсты шедьтыны ужпум пуктэ. Автопробеге ӧнерлыко адямиос пыриськозы, ми оскиськом кемалы эшлыко кусыпъёс кылдытыны. Со милемлы луонлыкъёсмес но ӧнеръя тодон-валанъёсмес будэтыны луонлык сётоз Ольга Абрамова, Удмуртиысь гурт возёсъя но сиён-юонъя министр Арлы быдэ радъяськылӥсь автопробег 18-24 гудырикошконэ Приволжьеысь гурт возёс удысъя валтӥсь улосвылъёстӥ ортчоз – Киров, Удмуртия но Башкирия. Автопробеге пыриськисьёс 1 сюрс 700 иськемез ортчозы, та куинь улосвылъёс оглом 1,8 миллион тонна йӧл вузало, йӧл поттон но солэсь сиён-юонъёс лэсьтон удысын 15-лэсь трос валтӥсь предприятиос ужало Вераны кулэ, бускель улосвылъёсмылэн но удысъя вормонъёссы вань. Кылсярысь, Киров улсовылын 2025-тӥ ар пумозь йӧл поттонзэс 684 сюрс тоннаозь вуттыны чаклало. 2018-тӥ арен ӵошатыса со 8,8 процентлы тросгес. Башкириын йӧл поттон вылысь пудо вордон удысэз азинтонъя нимысьтыз программа юнматэмын. Соя 2020-тӥ арозь йӧл вузанэз араз 900 сюрс тоннаозь вуттыны чакламын. Ватсалом, ужрадэ пыриськон понна пусйиськыны кулэ.  Ватсалом, Удмуртиысь гурт возёсъёс 2018-тӥ арын нырысьсэ котькуд скаллэсь шорлыдын 6 сюрс килограммлэсь трос йӧл кыскизы. Гурт но фермер возёсъёсын оглом 705 сюрс 400 тонна йӧл поттӥзы. Улосвыл тӧрлыкъёс 2025-тӥ арозь йӧл кысконэз араз 1 миллион тоннаозь будэтыны чаклало.  Тегъёс: Ижкар Удмуртия гуртвозёс йӧл гуртвозёсъяминистерство ОльгаАбрамова  